text: Klap en ko midt på gågaden
  10 juni 2017 kl. 09.13
  Lørdag kan strøggæsterne i Vejle opleve landbruget lige midt i byen og klappe en ko. 
  Det er Åbent Landbrug under Vejle-Fredericia Landboforening, der står for ”Landbruget kommer til Byen”, som er en årligt tilbagevendende begivenhed i Vejle.
  Landmændene kommer med en ko med kalv, en flok smågrise og en traktor, og man kan komme hel tæt på dyrene og klappe dem.
  - Vi vil gerne i dialog med folk, og vi håber, at mange mennesker vil stoppe op og få en snak med os om landbrug og fødevareproduktion. Vi vil gerne fortælle om, hvad der rører sig inden for landbruget, og vi vil samtidig gerne give børn og alle interesserede på gågaden en god oplevelse i landbrugets tegn, siger Peter Buhl, der er formand for Åbent Landbrug-udvalget samt næstformand i landboforeningen.
  Arrangementet er også en levende reklame for Det Østjyske Dyrskue i Horsens næste weekend, fredag og lørdag.
  